CELEX: 32021D0749
Language: ga
Date: 2021-05-06 00:00:00
Title: Cinneadh (CBES) 2021/749 ón gComhairle an 6 Bealtaine 2021 maidir le rannpháirtíocht Ríocht na hIorua i dtionscadal “Soghluaisteacht Mhíleata”

7.5.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 160/109
               
            
         CINNEADH (CBES) 2021/749 ÓN gCOMHAIRLE
         an 6 Bealtaine 2021
         maidir le rannpháirtíocht Ríocht na hIorua i dtionscadal “Soghluaisteacht Mhíleata”
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 46(6) de,
         Ag féachaint do Chinneadh (CBES) 2017/2315 ón gComhairle an 11 Nollaig 2017 lena mbunaítear buanchomhar struchtúrtha (PESCO) agus lena gcinntear liosta na mBallstát rannpháirteach (1), agus go háirithe Airteagal 9(2) de,
         Ag féachaint do Chinneadh (CBES) 2020/1639 ón gComhairle an 5 Samhain 2020 lena mbunaítear na coinníollacha ginearálta faoina bhféadfaí cuireadh a thabhairt, ar bhonn eisceachtúil, do thríú Stáit a bheith rannpháirteach i dtionscadail aonair PESCO (2), agus go háirithe Airteagal 2(4) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:
         
                     (1)
                  
                  
                     Foráiltear le hAirteagal 9(2) de Chinneadh (CBES) 2017/2315 go bhfuil an Chomhairle chun a chinneadh, i gcomhréir le hAirteagal 46(6) den Chonradh, cé acu an gcomhlíonann nó nach gcomhlíonann tríú Stát, ar Stát é ar mian leis na Ballstáit rannpháirteacha atá páirteach i dtionscadal cuireadh a thabhairt dó páirt a ghlacadh sa tionscadal sin, na ceanglais atá le bunú ag an gComhairle.
                  
               
                     (2)
                  
                  
                     An 6 Márta 2018, ghlac an Chomhairle Cinneadh (CBES) 2018/340 (3). Foráiltear in Airteagal 1 den Chinneadh sin go ndéanfaidh 24 chomhalta tionscadail, lena n-áirítear an Ísiltír ina cáil mar chomhordaitheoir tionscadail, tionscadal dar teideal “Soghluaisteacht Mhíleata” (“tionscadal Soghluaisteacht Mhíleata PESCO”) a fhorbairt faoi PESCO.
                  
               
                     (3)
                  
                  
                     An 5 Samhain 2020, ghlac an Chomhairle Cinneadh (CBES) 2020/1639 lena mbunaíodh na coinníollacha ginearálta faoina bhféadfaí cuireadh eisceachtúil a thabhairt do thríú Stáit a bheith rannpháirteach i dtionscadail aonair PESCO. Foráiltear le hAirteagal 2(4) den Chinneadh sin go bhfuil an Chomhairle chun a chinneadh, bunaithe ar fhógra ó chomhordaitheoir nó ó chomhordaitheoirí tionscadail de chuid PESCO agus tar éis don Choiste Polaitiúil agus Slándála (PSC) tuairim a thabhairt uaidh, i gcomhréir le hAirteagal 46(6) den Chonradh agus le hAirteagal 9(2) de Chinneadh (CBES) 2017/2315, cé acu an gcomhlíonann nó nach gcomhlíonann rannpháirtíocht an tríú Stát sa tionscadal sin na coinníollacha a leagtar amach in Airteagal 3 de Chinneadh (CBES) 2020/1639.
                  
               
                     (4)
                  
                  
                     An 12 Feabhra 2021, chuir Ríocht na hIorua (“an Iorua”) chuig comhordaitheoir thionscadal “Soghluaisteacht Mhíleata” PESCO a hiarraidh ar rannpháirtíocht sa tionscadal sin, i gcomhréir le hAirteagal 2(1) de Chinneadh (CBES) 2020/1639. Rinne comhaltaí an tionscadail measúnú ansin, ar bhonn na faisnéise a chuir an Iorua ar fáil, an gcomhlíonann sí na coinníollacha ginearálta, i gcomhréir le hAirteagal 2(2) den Chinneadh sin.
                  
               
                     (5)
                  
                  
                     An 19 Márta 2021, thug comhordaitheoir thionscadal “Soghluaisteacht Mhíleata” PESCO fógra don Chomhairle agus d’Ardionadaí an Aontais do Ghnóthaí Eachtracha agus don Bheartas Slándála, i gcomhréir le hAirteagal 2(3) de Chinneadh (CBES) 2020/1639, gur chomhaontaigh comhaltaí tionscadail d’aon toil an tionscadal sin ar an dáta sin gur mian leo cuireadh a thabhairt don Iorua a bheith rannpháirteach sa tionscadal sin. Chomhaontaigh na comhaltaí tionscadail d’aon toil chomh maith maidir le raon feidhme, foirm agus céimeanna ábhartha rannpháirtíocht na hIorua sa tionscadal sin agus go gcomhlíonann an Iorua na coinníollacha ginearálta a leagtar amach in Airteagal 3 den Chinneadh sin.
                  
               
                     (6)
                  
                  
                     An 30 Márta 2021, chomhaontaigh an Coiste Polaitiúil agus Slándála tuairim faoin bhfógra maidir leis an iarraidh ón Iorua a bheith rannpháirteach i dtionscadal “Soghluaisteacht Mhíleata” PESCO. Go háirithe, thug an Coiste Polaitiúil agus Slándála dá aire an tuairisc ar an dtionscadal sin de réir mar a fhoráiltear san fhógra, lena n-áirítear a chuspóirí, a eagrúchán agus an chinnteoireacht a bhaineann leis, chomh maith leis na réimsí oibre a ndírítear orthu. Thug an Coiste Polaitiúil agus Slándála ar aird freisin nach gcomhroinntear aon fhaisnéis rúnaicmithe ná íogair de chuid an Aontais Eorpaigh laistigh den tionscadal sin, agus nach bhfuil an tionscadal á chur chun feidhme le tacaíocht ón nGníomhaireacht Eorpach um Chosaint de réir bhrí Airteagal 3(g) de Chinneadh (CBES) 2020/1639. Thairis sin, thug an Coiste Polaitiúil agus Slándála dá aire nach bhfuil soláthar armála, ná taighde agus forbairt cumais, ná úsáid agus onnmhairiú arm nó cumas agus teicneolaíochta i gceist leis an tionscadal “Soghluaisteacht Mhíleata” PESCO; agus nach bhfuil baint ag eintitis, infheistíochtaí ná ag cistiú ó Bhallstáit rannpháirteacha PESCO leis ná ag iarrataí ar chistiú ón Aontas le haghaidh gníomhaíochtaí tionscadail.
                  
               
                     (7)
                  
                  
                     Ina thuarim uaidh, d’aontaigh an Coiste Polaitiúil agus Slándála freisin lena bhfuil beartaithe maidir le raon feidhme, foirm agus méid rannpháirtíocht na hIorua sa tionscadal “Soghluaisteacht Mhíleata” PESCO, de réir mar a thuairiscítear san fhógra iad. D’admhaigh sé go raibh sé curtha in iúl ag an Iorua go dtacaíonn sí go hiomlán le raon feidhme an tionscadail mar a shainítear san fhógra é.
                  
               
                     (8)
                  
                  
                     Sa tuairim chéanna, dhearbhaigh an Coiste Polaitiúil agus Slándála an tuairim arna chomhaontú d’aon toil ag comhaltaí an tionscadail “Soghluaisteacht Mhíleata” PESCO go gcomhlíonann an Iorua na coinníollacha ginearálta a leagtar amach in Airteagal 3 de Chinneadh (CBES) 2020/1639, mar a leanas:
                     
                                 —
                              
                              
                                 comhlíonann an Iorua an coinníoll a leagtar amach in Airteagal 3(a), ina gceanglaítear: déanann sí a chuid féin de na luachanna ar a bhfuil an tAontas fothaithe, mar a leagtar síos iad in Airteagal 2den Chonradh, agus de na prionsabail dá dtagraítear in Airteagal 21(1) CAE, chomh maith le cuspóirí an Chomhbheartais Eachtraigh agus Slándála (CBES) i bpointí (a), (b), (c) agus (h) d’Airteagal 21(2) den Chonradh; ní sháraíonn sí leasanna slándála agus cosanta an Aontais agus a Bhallstát, lena n-áirítear urraim do phrionsabal an dea-chaidrimh chomharsanúil leis na Ballstáit, agus tá idirphlé polaitiúil ar siúl aici leis an Aontas, lenar cheart gnéithe slándála agus cosanta a chumhdach freisin agus páirt á glacadh aici sa tionscadal “Soghluaisteacht Mhíleata” PESCO;
                              
                           
                                 —
                              
                              
                                 a mhéid a bhaineann leis an gcoinníoll a leagtar amach in Airteagal 3(b) i ndáil le breisluach substaintiúil na hIorua i dtaca le tionscadal “Soghluaisteacht Mhíleata” PESCO, tugtar achoimre mhionsonraithe san fhógra ar rannchuidiú na hIorua, lena n-áirítear maidir le raon feidhme, foirm agus méid a rannpháirtíochta sa tionscadal sin, lena dtugtar bunús le comhlíonadh an choinníll sin;
                              
                           
                                 —
                              
                              
                                 a mhéid a bhaineann leis an gcoinníoll a leagtar amach in Airteagal 3(c), rannchuideoidh rannpháirtíocht na hIorua sa tionscadal “Soghluaisteacht Mhíleata” PESCO leis an gComhbheartas Slándála agus Cosanta (CBSC) agus le leibhéal uaillmhéine an Aontais a neartú, lena n-áirítear chun tacú le misin agus oibríochtaí CBSC, mar a shainítear freisin san fhógra;
                              
                           
                                 —
                              
                              
                                 a mhéid a bhaineann leis an gcoinníoll a leagtar amach in Airteagal 3(d), ní thugann tionscadal “Soghluaisteacht Mhíleata” PESCO aghaidh ar sholáthar armála, taighde agus forbairt cumais, ná ar úsáid agus onnmhairiú arm, ná cumas agus teicneolaíochta. Ní dhéantar aon chumas ná teicneolaíocht a fhorbairt leis an tionscadal. Dá bhrí sin, le rannpháirtíocht na hIorua sa tionscadal sin, ní bheidh aon spleáchais ar an Iorua ná ní fhorchuirfidh an Iorua aon srianta i gcoinne aon Bhallstáit;
                              
                           
                                 —
                              
                              
                                 ina theannta sin, comhlíontar an chomhsheasmhacht a cheanglaítear, a leagtar amach in Airteagal 3(e), idir rannpháirtíocht na hIorua agus na gealltanais ábhartha is ceangailtí de chuid PESCO, lena n-áirítear freisin in-imscarthacht agus idir-inoibritheacht fórsaí a bhfuil an tionscadal seo ag cuidiú lena gcomhlíonadh, mar a shonraítear san Iarscríbhinn a ghabhann le Cinneadh (CBES) 2017/2315, de réir mar a mhionshonraítear tuilleadh san fhógra. Ós rud é nach tionscadal atá dírithe ar chumas é tionscadal “Soghluaisteacht Mhíleata” PESCO, níl feidhm sa chomhthéacs seo ag an gcoinníoll maidir le rannchuidiú rannpháirtíocht na hIorua le comhlíonadh na dtosaíochtaí a eascraíonn as an bPlean Forbraíochta um Chumas agus as an Athbhreithniú Comhordaithe Bliantúil ar Chosaint, ná ag an gcoinníoll go mbeidh tionchar dearfach aici ar Bhonn Tionsclaíoch agus Teicneolaíoch na Cosanta Eorpaí;
                              
                           
                                 —
                              
                              
                                 comhlíontar an ceanglas a leagtar amach in Airteagal 3(f), mar go bhfuil comhaontú um shlándáil faisnéise idir an tAontas agus an Iorua (4) i bhfeidhm ón 1 Nollaig 2004;
                              
                           
                                 —
                              
                              
                                 níl feidhm ag an gcoinníoll a leagtar amach in Airteagal 3(g) sa chás seo, ós rud é nach gcuirtear tionscadal “Soghluaisteacht Mhíleata” PESCO chun feidhme le tacaíocht ón nGníomhaireacht Eorpach um Chosaint agus níl gá, dá bhrí sin, le socrú riaracháin, ar ghabh éifeacht leis, leis an nGníomhaireacht sin;
                              
                           
                                 —
                              
                              
                                 a mhéid a bhaineann leis an gcoinníoll a leagtar amach in Airteagal 3(h), tá gealltanas tugtha ag an Iorua go bhféachfar le socrú riaracháin a bhaineann go sonrach leis an tionscadal a thabhairt i gcrích chomh maith le haon doiciméadacht tionscadail eile is gá i gcomhréir le Cinntí (CBES) 2017/2315 agus (CBES) 2018/909 ón gComhairle (5).
                              
                           
               
                     (9)
                  
                  
                     Mhol an Coiste Polaitiúil agus Slándála ina thuairim uaidh an 30 Márta 2021, go ndéanfadh an Chomhairle cinneadh dearfach i dtaobh an gcomhlíonann rannpháirtíocht na hIorua i dtionscadal “Soghluaisteacht Mhíleata” PESCO na coinníollacha a leagtar amach in Airteagal 3 de Chinneadh (CBES) 2020/1639.
                  
               
                     (10)
                  
                  
                     Ba cheart don Chomhairle, dá bhrí sin, cinneadh a dhéanamh go gcomhlíonann rannpháirtíocht na hIorua i dtionscadal “Soghluaisteacht Mhíleata” PESCO na coinníollacha a leagtar amach in Airteagal 3 de Chinneadh (CBES) 2020/1639. Dá éis sin, tá comhordaitheoir thionscadal PESCO le cuireadh a sheoladh chuig Ceanada chun páirt a ghlacadh sa tionscadal sin, thar ceann chomhaltaí an tionscadail. Tosóidh an Iorua le bheith rannpháirteach sa tionscadal sin ar an dáta a shonraítear sa socrú riaracháin atá le déanamh ag comhaltaí an tionscadail agus ag an Iorua, i gcomhréir le hAirteagal 2(7) de Chinneadh (CBES) 2020/1639, agus na cearta agus na hoibleagáidí arna gcinneadh sa socrú riaracháin sin le bheith ag an Iorua, i gcomhréir le hAirteagal 4(1) den Chinneadh sin. Feidhmeoidh an Chomhairle a maoirseacht i gcomhréir le hAirteagal 5(2) de Chinneadh (CBES) 2020/1639, agus i gcás imthosca dá dtagraítear in Airteagal 6(2) nó (3) den Chinneadh sin, féadfaidh an Chomhairle cinntí breise a dhéanamh,
                  
               TAR ÉIS AN CINNEADH SEO A GHLACADH:
         
            Airteagal 1
            Comhlíonann rannpháirtíocht Ríocht na hIorua i dtionscadal “Soghluaisteacht Mhíleata” PESCO na coinníollacha a leagtar amach in Airteagal 3 de Chinneadh (CBES) 2020/1639.
         
         
            Airteagal 2
            Tiocfaidh an Cinneadh seo i bhfeidhm ar dháta a ghlactha.
         
         
            Arna dhéanamh sa Bhruiséil, 6 Bealtaine 2021.
            
               
                  Thar ceann na Comhairle
               
               
                  An tUachtarán
               
               J. BORRELL FONTELLES
            
         
         
            (1)  IO L 331, 14.12.2017, lch. 57.
         
            (2)  IO L 371, 6.11.2020, lch. 3.
         
            (3)  Cinneadh (CBES) 2018/340 ón gComhairle an 6 Márta 2018 lena mbunaítear liosta na dtionscadal atá le forbairt faoi PESCO (IO L 65, 8.3.2018, lch. 24.)
         
            (4)  Comhaontú idir Ríocht na hIorua agus an tAontas Eorpach maidir le nósanna imeachta slándála le haghaidh malartú agus cosaint faisnéise rúnaicmithe (IO L 362, 9.12.2004, lch. 29).
         
            (5)  Cinneadh (CBES) 2018/909 ón gComhairle an 25 Meitheamh 2018 lena mbunaítear sraith choiteann rialacha rialachais do thionscadail PESCO (IO L 161, 26.6.2018, lch. 37).